## Rješenje kojim se trgovačkom društvu Valamar grupa d.d., Zagreb, odobrava prospekt o izdavanju do najviše 3.377.441 redovne dionice na ime, bez nominalne ...

### NN 38/2007 (13.4.2007.), Rješenje kojim se trgovačkom društvu Valamar grupa d.d., Zagreb, odobrava prospekt o izdavanju do najviše 3.377.441 redovne dionice na ime, bez nominalne ...

# HRVATSKA AGENCIJA ZA NADZOR FINANCIJSKIH USLUGA

**1282**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga, na
temelju Zahtjeva trgovačkog društva Valamar grupa d.d., Zagreb, Miramarska cesta
24, zastupanog po odvjetnicima iz Odvjetničkog društva Bogdanović, Dolički &
Partneri, Zagreb, Miramarska 24, za odobrenje prospekta o izdavanju dionica
privatnom ponudom, na sjednici održanoj 29. ožujka 2007. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Valamar grupa d.d., Zagreb, Miramarska cesta 24, odobrava
se prospekt o izdavanju do najviše 3.377.441redovne dionice na ime, bez
nominalne vrijednosti, privatnom ponudom, ukupne vrijednosti od najviše
33.774.410,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Valamar grupa d.d., Zagreb, Miramarska cesta 24 (dalje u
tekstu: Izdavatelj), zastupano po odvjetnicima iz Odvjetničkog društva
Bogdanović, Dolički & Partneri, Zagreb, Miramarska 24, podnijelo je Hrvatskoj
agenciji za nadzor financijskih usluga (dalje u tekstu: Agencija), 12. prosinca
2006. godine, Zahtjev za odobrenje prospekta o izdavanju redovnih dionica
privatnom ponudom i dokumentaciju, sukladno Zakonu o tržištu vrijednosnih papira
(dalje u tekstu: Zakon) i Pravilniku o sadržaju zahtjeva i prilozima za
odobrenje prospekta i skraćenom prospektu (»Narodne novine« broj 118/03, dalje u
tekstu: Pravilnik), a 21. siječnja te 2. i 23. ožujka 2007. godine, zatražene
izmjene i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 5.
prosinca 2006. godine donijela Odluku o povećanju temeljnog kapitala društva i
izdavanju novih dionica.
Sukladno navedenoj Odluci Glavne skupštine Izdavatelja, temeljni kapital
Izdavatelja povećava se s iznosa od 33.774.410,00kuna, za najviše od
33.774.410,00 kuna, na iznos do najviše67.548.820,00 kuna, a što predstavlja
najviše 100% temeljnog kapitala Izdavatelja. Temeljni kapital Izdavatelja
povećava se izdavanjem i uplatom do najviše 3.377.441 novih redovnih dionica
koje glase na ime, bez nominalnog iznosa. Dionice se upisuju i uplaćuju za iznos
od 10,00 kuna po dionici.
Pravo na upis dionica predmetne emisije pripada isključivo dioničarima
Izdavatelja koji su bili dioničari Izdavatelja na dan donošenja Odluke o
povećanju temeljnog kapitala društva i izdavanju novih dionica (5. prosinca
2006. godine).
Upis i uplata dionica trajat će 30 dana računajući od dana konačnosti rješenja
Agencije o odobrenju prospekta o izdavanju dionica privatnom ponudom. Izuzetno,
ako upis i uplata dionica budu u cijelosti izvršeni prije isteka navedenog roka,
Uprava Izdavatelja ovlaštena je zaključiti predmetno izdanje ne čekajući istek
roka od 30 dana.
Upis dionica vršit će se u dva kruga.
U prvom krugu svaki dioničar ima pravo upisati onaj dio novih dionica koji
odgovara njegovu udjelu u dotadašnjem temeljnom kapitalu Izdavatelja. Pri tome
dioničar mora naznačiti u upisnici želi li sudjelovati u drugom krugu (ukoliko
nakon prvog kruga preostane dionica koje nisu upisane i uplaćene u prvom krugu).
U prvom krugu dionice se upisuju i uplaćuju (na način da je uplata evidentirana
na posebnom računu Izdavatelja otvorenom kod Raiffeisenbank Austria d.d. Zagreb)
u roku od 15 dana računajući od dana konačnosti rješenja Agencije o odobrenju
prospekta o izdavanju dionica privatnom ponudom.
U drugom krugu imaju pravo sudjelovati samo oni dioničari koji su u prvom krugu
u upisnici naznačili da žele sudjelovati i u drugom krugu. Preduvjet za upis
dionica u drugom krugu je iskorištenje u cijelosti prava prvenstva upisa dionica
u prvom krugu. U drugom krugu dioničari koji su za to iskazali interes u prvom
krugu, mogu upisati eventualno preostale dionice koje nisu upisane i uplaćene u
prvom krugu i to razmjerno međusobnim omjerima kojim sudjeluju u dotadašnjem
temeljnom kapitalu Izdavatelja. U drugom krugu rok za upis i uplatu dionica (na
način da je uplata evidentirana na posebnom računu Izdavatelja otvorenom kod
Raiffeisenbank Austria d.d. Zagreb) iznosi 15 dana.
Predmetno izdanje dionica smatrat će se uspješnim ukoliko u utvrđenom roku za
upis i uplatu dionica bude upisano i uplaćeno 90,00% predmetnog izdanja dionica.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-11/44
Urbroj: 326-111/07-8
Zagreb, 29. ožujka 2007.

Predsjednik Uprave
**Ante Samodol**, v. r.

Rješenje, NN 38/2007-1282
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)